REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/164-15

17. jul 2015. godine

B e o g r a d

**Z A P I S N I K**

**SA 26. SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 23. APRILA 2015. GODINE**

Sednica je počela u 10 časova.

Sednicom je predsedavao predsednik Odbora Meho Omerović.

Sednici su prisustvovali: Biljana Ilić Stošić, Vladica Dimitrov i Aida Ćorović, članovi Odbora.

Sednici nisu prisustvovali članovi Odbora: Ljiljana Malušić, Milanka Jevtović Vukojičić, Zlata Đerić, Suzana Šarac, Slobodan Perić, Dubravka Filipovski, Ljibuška Lakatoš, Stefana Miladinović, Vera Paunović, Biljana Hasanović Korać, Olena Papuga, Elvira Kovač i Sulejman Ugljanin.

Sednici je prisustvovala zamenica člana Odbora: Jelisaveta Veljković.

Sednici su prisustvovali i: Hazbo Mujović, predsednik opštine Sjenica; Dimitrije Namkovski, član opštinskog veća opštine Raška; Dobrila Filipović, sekretar SO Raška; Ulfeta Demčović, predsednica skupštinskog Odbora za ravnopravnost polova Grad Novi Pazar; Vildana Ćurkić, članica skupštinskog Odbora za ravnopravnost polova Grad Novi Pazar; Azra Salihagić, predsednica Saveta za rodnu ravnopravnost SO Sjenica; Zora Ćelović, predsednica Odbora za rodnu ravnopravnost SO Priboj; Samira Ćosović, predsednica Odbora za rodnu ravnopravnost SO Prijepolje; Suanita Čelebić, Odbor za rodnu ravnopravnost SO Prijepolje; Svetlana Jelić i Slađana Nikolić, Odbor za rodnu ravnopravnost SO Ivanjica; Atifa Šaljić i Alma Trtovac, Savet za rodnu ravnopravnost opštine Tutin; Dijana Jemuović, Nacionalna služba za zapošljavanje Raška; Adnan Šmrković, Nacionalna služba za zapošljavanje Prijepolje, ispostava Sjenica; Damir Kurtović, Nacionalna služba za zapošljavanje Novi Pazar; Anida Mujović, opština Sjenica; Boris Mrdović, opština Priboj; Zorica Nišavić, Mesna organizacija žena Raške; Selma Trubljanin Delimeđac, Savez samostalnih sindikata Srbije – Sindikat radnika u prosveti; Novak Pešić, Misija OEBS-a u Srbiji; Alma Junis, Udruženje samohranih roditelja i jednoroditeljskih porodica „Zajedno“ Novi Pazar; Mileva Malešić, Forum žena Prijepolje; Murat Kučević, Daki trejd; Indira Kuburović, UG „Sandžački ćilim“; Miruna Ašanin.

Predsednik Odbora je konstatovao da su ispunjeni uslovi za rad i odlučivanje, te je predložio sledeći

D n e v n i r e d :

PRVA TAČKA DNEVNOG REDA: Ekonomsko osnaživanje žena na lokalnom nivou.

Članovi Odbora su jednoglasno PRIHVATILI predloženi Dnevni red.

**Predsenik Odbora** je pozdravio sve prisutne i izjavio da je cilj današnje sednice da razgovaramo o ekonomskom osnaživanju žena na lokalnom nivou i aktivnostima i merama koje se preduzimaju na nivou lokalne samouprave u cilju unapređenja ekonomskog položaja žena i veće zaposlenosti. Takođe je istakao da su sednice van sedišta dobar način da dođemo do zajedničkih zaključaka i predloga mera na koji način da narodni poslanici doprinesu poboljšanju ekonomskog položaja žena. Istakao je da je osnovni preduslov za poboljšanje ukupnog položaja žene u društvu njihovo ekonomsko osnaživanje. Na žalost, veliki broj žena to još nije ostvario. Statistički podaci govore da i dalje ne postoji ravnopravna zastupljenost oba pola u svim sferama, kako javnog tako i privatnog života. Naime, zaposlenost je niža kod žena nego kod muškaraca, one su najprisutnija radna snaga u jednom od najmanje plaćenih sektora, a to je sektor usluga, malo žena nalazimo na rukovodećim, menadžerskim poslovima, a prosečna zarada koju su žene ostvarile prošle godine u Srbiji u odnosu na muškarce je niža u skoro svim delatnostima. To su pokazatelji koji su loši. Zato ekonomsko osnaživanje žena, podsticanje ženskog preduzetništva, promocija njihovih inicijativa, predstavlja mehanizam koji u značajnoj meri može pomoći u poboljšanju položaja žene u društvu i pozitivno uticati na ekonomski rast i smanjenje nezaposlenosti. Problemi sa kojima se žene preduzetnice susreću u Srbiji najčešće su sledeći: one su opterećene višestrukim ulogama, kako na poslu tako i kod kuće i nedostatkom adekvatne podrške. Postoje predrasude koje imamo u našem društvu da žena nije u stanju da vodi uspešan biznis, što nije tačno jer istraživanja i pokazatelji govore o tome da su žene preduzetnice dobro obrazovane i veoma uspešne u poslu i spremne da dalje ulažu i unapređuju svoja znanja i veštine. Početni kapital je nešto što je prepreka za svakog čoveka, pa i za žene da započnu sopstveni biznis i zato se one uglavnom odlučuju za poslove gde je potrebno malo ili vrlo skromno ulaganje, dok znatno manji broj žena taj kapital obezbeđuje iz sredstava lične imovine ukoliko ga imaju ili su nasledile, a nažalost vrlo mali broj žena koriste resurse države, ili banaka, koje su namenjene preduzetnicima zbog nedostataka tih sredstava.

**Aida Ćorović** je istakla da žene u Srbiji, pa i svuda u svetu, najviše nose teret u tranzicionim vremenima. Žene su te koje na jednom veoma nemilosrdnom tržištu rada treba i da održe porodicu, ali da budu i društveno i politički aktivne. Kao osoba koja dolazi iz ovog kraja, smatra da je ovaj region posebno težak za svaku ženu. Pošto je ovo ruralni kraj, na poljoprivrednim gazdinstvima žene su te koje nose veći deo posla pa organizuju neku vrstu ručnih radinosti. Istakla je da smatra da su žene veoma hrabre kada uspevaju u ova teška tranziciona vremena, pogotovo žene iz siromašnih krajeva, a nažalost ovaj region jeste takav, a takođe on je i politički vrlo trusan i dugi niz godina ovde vladaju različite vrste različitosti, a u svemu tome mali, običan čovek strada.

**Alma Junis** je predstavila aktivnosti udruženja iz koga dolazi, a koje postoji šest godina i bavi se problemima samostalnih roditelja i samohranih majki. Navela je lični primer, pošto je i sama samohrana majka i bavila se privatnim biznisom jako uspešno. Ušla je u privatan biznis da bi mogla da školuje dete, a država, ni grad, joj nisu pomogli. Nije mogla da ostvari ni pravo na dečji dodatak. Zato je jako ponosna što je uspela sama. Ona je istakla da je tek poslednjih godina počelo da se priča o samohranim roditeljima, a još uvek se ne radi na rešavanju njihovih problema. Iznela je sledeće podatke: u Srbiji postoji 291.522 samohrane majke i te porodice broje 672.723 članova porodica; pola miliona dece u Srbiji je iz jednoroditeljskih porodica. U Novom Pazaru postoje 2.718 samohranih majki i te porodice broje 7.095 članova; u Sjenici ima 718 samohranih majki i te porodice broje 1841 članova; u Tutinu- 740 samohranih majki i 2075 članova; u Novoj Varoši - 564 samohranih majki, 1296 članova takvih porodica; u Priboju - 971 samohranih majki i 2334 članova; u Prijepolju - 1225 samohranih majki i 2961 članova tih porodica. Ovo su podaci Republičkog zavoda za statistiku iz 2011. godine. Sad je 2015. godina, a nažalost u Srbiji je sve više razvoda i taj broj je mnogo veći. Ovaj region broji ukupno 6936 samohranih majki i 10666 dece iz tih jednoroditeljskih porodica gde je majka samohrani roditelj. Preko 75% samohranih majki u Srbiji, a i u ovom regionu su na samoj granici siromaštva ili su ispod te granice. Smatra da su trenutno u Srbiji kada govorimo o ženama, dve najugroženije kategorije, a to su žene iz ruralnih područja i samohrane majke i da one za državu treba da budu vrh prioriteta. Istakla je da udruženje ima jako dobru saradnju sa Nacionalnom službom za zapošljavanje u Novom Pazaru i da su preko javnih radova obučili sedam samohranih majki koje su dobile sertifikate za gerontodomaćice, a u tom smislu postoji i saradnja sa Ministarstvom rada. Na žalost one nisu uspele da se zaposle i nisu ih smatrali prioritetom. Stoga treba napraviti posebne mere podrške ženama, uraditi dobre strategije i podsticajne mere kao što se to radi za Rome ili osobe sa invaliditetom.

**Indira Kuburović** je ukazala na aktivnosti koje se sporovode u organizaciji Sandžački ćilim. Između ostalog bave se ekonomskim osnaživanjem žena, a radi se o starom zanatu tkanja koje je karakteristično za ovaj prostor. Ono je zamrlo poslednjih decenija, pa su oni poslednjih 7-8 godina uložili napor i postoje znatni pomaci. Kroz programe koje su realizovali, a koji se odnose na unapređenje socijalnih usluga i očuvanje kulturnih programa, pomogli su direktno porodici i smanjenju stope siromaštva što je za zajednicu veoma korisno. Potrebna im je pomoć oko plasmana proizvoda, unapređenja usluga i daljeg razvoja ćilimarstva.

**Damir Kurtović** iz Nacionalne službe za zapošljvanje Novi Pazar je istakao da ta služba ne može da reši sve probleme nezaposlenih, pa tako ni nezaposlenih žena. Kada je reč o preduzetništvu, tu je presudna individualna inicijativa, jer sami moramo da napravimo neku priču i počnemo da radimo. Kad se govori o ženama, izneo je statistiku Nacionalne službe za zapošljavanje Novi Pazar, za koju smatra da je porazna jer je preko 23000 nezaposlenih u Novom Pazaru, od toga je broj žena ubedljivo najveći i to kod žena sa niskom obrazovnom strukturom. Istakao je značaj aktivnih mera politike zapošljavanja, jer iako je 160000 dinara malo, to jeste pomoć preduzetnicima Filijala Novi Pazar je žene prepoznalala kao kategoriju koja ima prednost. Istakao je i značaj koji bi socijlno preduzetništvo moglo da ima za ekonomsko osnaživanje žena.

**Zora Ćelović** je istakla specifičnosti Odbora za rodnu ravnopravnost opštine Priboj jer od pet članova odbora, četiri člana su iz civilnog društva. Govorila je o svojim iskustvima jer 15 godina radi kao koordinatorka projekta Ženske inicijative Priboj koja radi na ženskom osnaživanju i promociji ženskih ljudskih prava. U protekle tri godine najviše rade sa ženema iz ruralnog područja, te je ukazala na neke probleme na koje su tu naišli, a koje bi Odbor trebalo da pomogne da se reše. Žene u ruralnim područjima nisu prepoznate u definiciji preduzetnika po kojoj su to osobe koje istovremeno poseduju vlasništvo nad preduzećem i njime upravljaju. Navela je primer da je skoro bio raspisan konkurs za preduzetnice, ali za one koje su na tržištu rada. Samim tim, nijedna od žena poljoprivrednica se nije mogla javiti na taj konkurs. Nasuprot ovoj suženoj zakonskoj definciji u međunarodnoj ekonomiji preduzetništvo se definiše u mnogo širem obliku, te je potrebno da i kod nas u preduzetništvo budu uključene i žene iz ruralnih područja. Navela je i potrebu različitog pristupa države kod mera za podsticaj ruralnog rasta zbog specifičnosti koje proističu zbog geografske različitosti. Nije isto započeti biznis u ravničarskim ili brdsko-planinskim područjima. Ovde su obradive parcele daleko manje, struktura je lošija i stoga je njihov predlog da taj pristup bude drugačiji. Dala je predloge nekih mera, kao što su osnivanje garancijskog fonda u Srbiji koji podstiče razvoj ženskog preduzetništva, poljoprivredne i nepoljoprivredne aktivnosti menadžerki ili članica poljoprivrednog gazdinstava; programi usavršavanja seoskih žena za samostalno zapošljavanje u agrobiznisu; podsticanje seoskih ženskih udruženja i poslovno povezivanje žena kako bi povećale svoja znanja da aktivno i ravnopravno deluju u svojoj sredini; povećanje vidljivosti uloge seoskih žena u poljoprivredi i nepoljoprivrednim aktivnostima; ravnopravno učešće žena u kreiranju politike ruralnog razvoja na lokalnom nivou; uvođenje kvota od minimum 30% žena u upravnim odborima.

**Atifa Šaljić** je na početku svog obraćanja navela da je imala problem sa dolaskom na ovu sednicu. Dalje je navela da je uz podršku OEBSa Savet potpisao protokol o saradnji sa drugim institucijama. Broj prijavljenih slučajeva nasilja se mnogo povećao, ali pre svega zbog toga što su se žene osnažile. Policija je jedna od institucija u Tutinu koja je shvatila ozbiljnost ovog gorućeg problema i redovo odgovaraju na zahteve i prijave koje im dostljavljaju. Smatra da je centar za socijalni rad jedna od najslabijih karika, ali da ipak i tu ima pomaka. Složila se sa konstatcijom da treba više pažnje posvetiti ženama na selu. Navela je da su organizovali edukaciju žena u 10 sela i da je odaziv bio izuzetno velik. Takođe smatra da su ugrožene žene koje se ne nalaze na evidenciji službe za zapošljavanje u smislu podrške za preduzetništvo. U Tutinu je od ukupno devet osnovnih škola samo jedna žena direktorka, iako u svakoj školi radi preko 80% žena.

**Slobodan Martinović,** što se tiče preduzetništva, misli da u Srbiji nemamo taj ambijent da bi preduzetništvo bilo žensko ili muško. Smatra da Nacionalna služba za zapošljavanje u ovakvom stanju nema svoju svrhu već da se mora reformisati i mora biti u službi preduzetništva, a ne samo evidencije nezaposlenih. Treba krenuti od lokala, odnosno lokalna samouprava treba da raspisuje konkurse koji podstiču preduzetništvo. Na kraju je istakao da misli da ima novca, ali da nemamo sistem koji je održiv.

**Dijana Jemuović** je istakla da Nacionalna služba za zapošljavanje ima programe aktivne politike zapošljavanja za celu zemlju, ali sama lokalna sredina treba da prepozna, i kroz zajedničku saradnju sa višim institucijama da se donese odluka, šta je to što je važno za tu sredinu i na koji način da se pomogne u rešavanju problema. U Raškoj su imali dosta aktivnosti što se tiče ekonomskog osnaživanja žena i nekoliko obuka namenjenih ženama iz ruralnih područja, kao i javne radove za gerontodomaćice.

**Belma Talović** je istakla da je od 2010. godine bila članica Saveta za rodnu ravnopravnost u Sjenici, a posledenje tri godine i predsednica tog saveta. Smatra da je problem što politika ima uticaj, odnosno da bi bilo dobro da postoji takav sastav saveta koji bi imao kontinuitet, a ne da u slučaju promene lokalne vlasti svaki put dolaze novi ljudi koji moraju da uče, i tako smo uvek na početku. Upoznala je pristune da su završili jedan projekat koji je podrazumevao kreiranje android aplikacije jedinstvene u celoj Srbiji preko koje svi koji trpe, kako vršnjačko tako i porodično nasilje, mogu dobiti osnovne informacije, kao i besplatnu psihološku pomoć. Cilj je da se u okviru aplikacije doda i pravna pomoć. Istakla je da žene u ovom regionu nemaju dovoljno slobode da odu kod psihologa jer se plaše etiketiranja i prepoznavanja. Naglasila je potrebu umrežavanja svih organizacija i tela koja se bave sprečavanjem nasilja. Ukazala je na problem nezaposlenosti mladih u Sjenici i da je mladim osobama koje završavaju fakultet jedina perspektiva da odu odavde, pa će za 5-10 godina ovde živeti prosečno stara domaćinstva.

**Dobrila Filipović** smatra da lokalna zajednica i država ne vide stvarnu ulogu mehanizama za rodnu ravnopravnost. Problem je i politička promena, kao i novac. Oni su mnogo žena edukovali ali nije bilo novca da se te žene zaposle. Očekuje da će Odbor u okviru svojih nadležnosti preduzeti mere kako bi se situacija popravila.

**Zorica Nišavić** je predložila da se napravi udruženje žena po selima. Upoznala je prisutne sa projektom koji su radili „Zdrava žena-zdrava porodica“ i ukazala na problem da žena u ruralnom području ne može da dođe na ginekološke preglede. Postavila je pitanje da li one imaju pravo na zdravstvenu zaštitu i da li se mogu organizovati mobilne zdravstvene ekipe koje bi izvršile preglede u ovim krajevima. Navela je da se dosta priča o pomoći Romima, a ona misli da je ugroženija žena na selu nego Romkinja u gradu. Misli da mlade žene koje su ostale na selu, koje formiraju porodicu, treba da povežemo i osnažimo.

**Samira Ćosović** misli da bi uticaj Odbora mogao da bude presudan kod donošenja nekih novih zakona. Konkretno, žena ima tamo gde je zakonom regulisano učešće žena, a svuda gde to zakonom nije uređeno to nije slučaj, npr. imamo optšinska i gradska veća bez ijedne žene. Takođe je istakla problem budžetskih sredstava. Oni su doneli lokalni akcioni plan za godišnji period gde je jedan od strateških ciljeva promovisanje ženskog preduzetništva i osnaživanje žena. Predvideli su niz aktivnosti i mera, finansijskih i nefinansijskih, kojima se stimuliše preduzetnštvo žena, iniciraju aktivnosti za otvaranje ženske zadruge, izrada suvenira i osnivanje zadruge za proizvođače tih suvenira, promovisanje na sajmovima itd. Međutim, zavise isključivo od sredstava donatora, a ne mogu da računaju ni na minimalna sredstva iz lokalnog budžeta. Možda bi trebalo voditi računa o tome da se nekim novim zakonima o lokalnoj samoupravi predvide mogućnosti da se neka sredstva planiraju i troše kroz konkretne projekte.

**Suanita Čelebić**  smatra da u slučaju promene vlasti treba da postoji lice u lokalnoj samoupravi koje je zaduženo za pitanje rodne ravnopravnosti kako bi se obezbedio kontinuiran rad. Kada jer reč o učešću žena u političkom životu, smatra da je žalosno što to mora da uređuje zakon. Smatra da žene traba više da se senzibilišu da same smognu hrabrost, pošto ima jako puno školovanih žena u ovim sredinama, čak više nego muškaraca.

**Slađana Nikolić** je istakla da, s obzirom da su ovo brdsko-planinski predeli, suočavaju se sa specifičnim problemima jer ljudi na selu nisu u mogućnosti da organizuju svoja domaćinstva koja su rasparčana, bez dovoljno sredstava i podrške, a naročito je težak položaj žena u ruralnom području. Istakla je da su imali problem prošle godine, jer nisu dobili saglasnost Vlade vezano za nastavak zapošljavanja osoba koje su radile na usluzi „pomoć u kući“, pa je 14 gerontodomaćica ostalo bez posla, a 120 korisnika je ostalo bez usluge od čega 60 korisnika iz seoskih područja. Slaže se da sve ove opštine imaju skromne budžete i da nije jednostavno iz tog skromnog budžeta zadovoljiti sve potrebe. Stoga je potrebna pomoć države, raspisivanjem konkursa resornih ministarstva, a ne samo Ministarstva rada, već npr. i Ministarstva poljoprivrede. Znači, neophodna je saradnja sa svim ministarstvima. Istakla je problem jednoroditeljskih porodica, npr. ako majka brine o troje dece i nema nikakav izvor prihoda. Zato je potreban Zakon o socijanom stanovanju i Zakon o socijalnom preduzetništvu.

**Adnan Šmrković** je odgovorio na primedbe koje se odnose na Nacionalnu službu zapošljavanja vezano za zapošljavanje žena. Kroz aktivne mere ta služba je raspisala javne pozive i ženama uvek daje prednost, pogotovo za preduzetništvo i samozapošljavanje.

**Hazbo Mujović** je istakao da je malo otvorenih novih radnih mesta na području Sandžaka, a isto je u celoj Srbiji. Mnogi zakoni su doveli do toga da se smanjuje broj zaposlenih obzirom da su mnoge restriktivne mere uvedene lokalnoj samoupravi. U vezi gerontodomaćica koje su se više puta pomenute, ukazao je da ih je u Sjenici bilo 20 i više, preko IPA fondova su uspeli da obezbede taj projekat, ali da to nije nikakvo zapošljavanje. Treba da pričamo o zapošljavanju koje je samoodrživo, koje treba da traje dugi niz godina. Vlada bi trebalo namenski da odvoji sredstva za ekonomsko osnaživanje žena i poboljšanje ženskog preduzetništva. U Sjenici teško opstaju firme zato što je zima duga i oštra pa su problem komunikacije. On je naveo primer da ako jedan proizvod košta u Beogradu 10 dinara u Sjenici će koštati 13 dinara, pa niste konkurentni i zato je teško da opstanu najjači biznisi ovde, a da ne pričamo o ženskom preduzetništvu. Opština Sjenica pridaje dosta pažnje Savetu za rodnu ravnopravnost, koji je aktivno radio i u prethodnom periodu, a nada se da će nova predsednica raditi još bolje. Pozvao je sve nevladine organizacije iz Sjenice da apliciraju sa konkretnim projektima i da će u opštini imati partnera.

**Boris Mrdović** je upoznao prisutne sa iskustvima koja ima opšitna Priboj u radu Odbora za rodnu ravnopravnost, a čiji članovi nisu politički opredeljeni. Takođe je naveo da postoji solidna zastupljenost žena u ustanovama i organima lokalne samouprave. U vezi ekonomskog osnaživanja žena, smatra da zakonski ambijent predstavlja osnovu i zadatak države je da stvori dobar ambijent koji bi onda mogao da se primenjuje na lokalnom nivou. Smatra da država treba da razmišlja u pravcu redefinisanja uloge Nacionalne službe za zapošljavanje. Zbog nedostatka novca, bilo je situacija prethodnih godina da je lokalna samouprava dala neka sredstva kako bi neki program bio sproveden, a država svoje učešće nije obezbedila. Problem ženskog preduzetništva je prateći problem ekonomske i socijalne ugroženosti države i lokalne samouprave. Naveo je primer aktivne uloge Vlade u rešavanju pitanja FAPa i dovođenju partnera. Smatra da je to dobar primer i kada na taj način počnemo da rešavamo probleme kako bi se ljudi aktivno zapošljavali, onda ćemo imati šansu za rešavanjem egzistencijalnih pitanja. U Priboju postoji fond za razvoj opštine i prilikom dodele tih sredstava trebalo bi voditi računa da budu zastupljene i preduzetnice. Poslednjim programom koji je iznosio oko 15 miliona, 96 ljudi je zaposleno na dve godine, a među njima je bilo dosta žena koje su pokretale sopstveni biznis i preduzetnica koje su zapošljavale nove ljude. Takođe je upozorio na odnos smanjenja broja stanovnika i pad privrede. Po prethodnom popisu imali su 33000 stanovnika, a sada 27000.

**Miruna Ašanin** je samohrani roditelj, ima troje dece, a muž joj je preminuo. Smatra da ova zemlja i ovaj grad ne vode računa o majkama. Ona sama nije imala nikakavu podršku, čak nije dobijala ni dečji dodatak. Deca su joj završila srednje škole i fakultete, ali ne mogu da se zaposle, niti im ona može pomoći u tome, a kao razlog navodi to što nisu stranački opredeljeni. Stoga je zaključila, a na osnovu svog životnog iskustva, da je svo ovo „mrtvo slovo na papiru“.

**Predsednik Odbora** se složio sa navedenim, ali je podsetio da je na snazi zabrana zapošljavanja u javnom sektoru, kao i mere štednje bez kojih ne možemo sutra iskoračiti ka boljem. Problem nezaposlenosti mladih je veoma izražen u Srbiji, a naročito u ovakvim sredinama. Na žalost, u Srbiji imamo više od 750.000 nezaposlenih i to je najbrojnija ugrožena kategorija. Istakao je problem napuštanja sela, jer svake godine u Srbiji nestane na stotine sela, iako Srbija ima komparativne prednosti i prirodne resurse. Zato je potrebna država i institucije koje će te ljude pokušati da vrate, a mogu se vratiti samo kroz afirmativne mere i podsticanje zapošljavanja. Za rešavanje ovih problema potreban je sistemski pristup. Nešto od toga sigurno možemo uraditi kroz Zakon o rodnoj ravnopravnosti koji je u pripremi. To će biti krovni zakon za oblast rodne ravnopravnosti i veruje da će odredbe koje regulišu pitanja koja smo danas ovde otvorili biti njegov sastavni deo.

Sednica u zaključena u 12.12 časova.

SEKRETAR ODBORA PREDSEDNIK ODBORA

Rajka Vukomanović Meho Omerović